Топанкі
*Уладзімір Паўлаў*

Пакуль ножкі паласкала,

Пакуль красак назбірала

Ды раскладвала ў радочак,

Ды пляла сабе вяночак,

Пакуль гусак дамоў гнала

I Васільку даганяла,

Што падкраўся, як каток,

I схапіў з мяне вянок,—

Пад вярбой ля копанкі

Я забыла топанкі.

Як тут быць і што рабіць?..

Жучка ў будцы смачна спіць.

Жучку мне шкада будзіць,

Каб па топанкі схадзіць.

Мама з фермы прыйдзе позна

Не пашлеш па маму позву.

Тата ўсё, чутно, арэ,

Ды і цёмна на дварэ.

I няма чаго абуць…

Можа, самі прыбягуць?!